GENESIS 31, Afrikaans 1983 (AFR83) | Chapter 31 | The Bible App | Bible.com
Jakob trek na Kanaän toe
1Jakob het die seuns van Laban hoor sê: "Jakob het alles gevat wat aan Pa behoort. Hy het hierdie hele rykdom verkry uit wat aan Pa behoort."
2Jakob het ook aan Laban gemerk dat hy nie meer soos voorheen oor hom voel nie. 3Toe sê die Here vir Jakob: "Gaan terug na jou vaderland, na jou familie toe. Ek sal by jou wees."
4Toe laat Jakob vir Ragel en Lea veld toe roep, na sy kleinvee toe. 5Hy het vir hulle gesê: "Ek merk aan julle pa dat hy nie meer soos voorheen oor my voel nie. Maar die God van my vader was by my. 6Julle weet dat ek baie hard gewerk het vir julle pa. 7Tog het hy my bedrieg en my loon kort-kort verander. Maar God het hom nie toegelaat om my te benadeel nie. 8Wanneer julle pa sê: 'Die gestreepte kleinvee is jou loon,' kry die hele trop gestreepte lammers, en wanneer hy sê: 'Die gevlektes is jou loon,' kry die hele trop gevlekte lammers. 9So het God die besitting van julle pa gevat en vir my gegee.
10"In die paartyd van die kleinvee het ek in 'n droom gesien dat die ramme waardeur die ooie gedek word, gevlek, gestreep en gespikkel is.
11"Die Engel van God het my in die droom geroep: 'Jakob!' en ek het geantwoord: 'Hier is ek!'
12"Toe sê Hy vir my: Kyk mooi: al die bokramme waardeur die ooie gedek word, is gevlek, gestreep en gespikkel. Ek het alles gesien wat Laban jou aangedoen het. 13Ek is die God van Bet-El waar jy olie op 'n klippilaar uitgegiet en 'n gelofte teenoor My afgelê het. Maak klaar en trek weg uit hierdie land. Gaan terug na jou geboorteland toe."
14Daarop het Ragel en Lea vir Jakob gesê: "Ons het nie meer enige aandeel aan ons vaderhuis nie. 15Ons word deur Pa as vreemdelinge beskou. Hy het ons verkoop en die geld opgebruik. 16Al die besittings wat God van hom afgevat het, is ons en ons kinders s'n. Doen dus gerus maar alles wat God vir jou gesê het."
17Jakob het toe klaargemaak en sy vrouens en kinders op kamele laat klim, 18en hy het al sy vee saamgevat en ook al sy besittings wat hy in Paddan-Aram bymekaargemaak het, en na sy pa, na Isak toe vertrek in Kanaän.
Jakob en Laban maak 'n ooreenkoms
19Laban was weg om sy skape te gaan skeer. Toe steel Ragel haar pa se afgodsbeeldjies. 20Jakob het ook vir Laban die Arameër bedrieg deur hom nie te vertel van sy vlug nie.
21Jakob het gevlug met alles by hom. Hy het deur die Eufraatrivier getrek en koers gekies Gileadberg toe. 22Drie dae later is aan Laban vertel dat Jakob gevlug het. 23Laban het die mans in sy familie saamgevat en vir Jakob agternagesit. Na sewe dae het Laban hom ingehaal by Gileadberg.
24Dié nag het God in 'n droom na Laban die Arameër toe gekom en vir hom gesê: "Wees versigtig met wat jy vir Jakob sê!"
25Toe Laban by Jakob kom, was sy kamp opgeslaan by Gileadberg, en Laban-hulle het ook daar kamp opgeslaan. 26Hy het vir Jakob gesê: "Wat het jy gedoen? Jy het my bedrieg en my dogters weggevat asof hulle krygsgevangenes is. 27Waarom het jy in die geheim gevlug? Jy het my bedrieg en my niks vertel nie. Ek sou jou laat vertrek het met 'n fees en met liedere, met tamboeryne en met liere. 28Jy het my nie eens toegelaat om my kleinkinders en my dogters te groet nie. Jy het 'n ongehoorde ding gedoen. 29Ek het die mag om julle kwaad aan te doen, maar die God van jou voorvaders het verlede nag vir my gesê: 'Wees versigtig met wat jy vir Jakob sê.' 30Maar nou, as jy weggetrek het net omdat jy so baie verlang na jou familie, waarom het jy dan my gode gesteel?"
31Toe sê Jakob vir Laban: "Ek het gevlug, want ek was bang, ek het gedink u sal u dogters van my af wegvat. 32Maar die een by wie u u gode kry, moet sterf. Kyk hier waar ons familie bystaan wat daar van u by my is en vat dit saam terug."
Jakob het nie geweet dat Ragel die gode gesteel het nie.
33Laban het niks in Jakob se tent gekry nie, ook nie in dié van Lea en in dié van die twee persoonlike slavinne nie. Laban is toe uit Lea se tent uit na Ragel s'n toe. 34Ragel het die afgodsbeeldjies gevat en onder die kameelsaal gesit en daarop gaan sit. Laban het haar hele tent behoorlik gefynkam maar niks gekry nie. 35Toe sê Ragel vir hom: "Pa moet tog nie vir my kwaad word nie, want ek kan nie vir Pa opstaan nie: ek is siek, soos dit maar elke maand met 'n vrou gaan."
Laban het toe verder rondgesoek, maar nie die afgodsbeeldjies gekry nie.
36Toe word Jakob kwaad en hy verwyt vir Laban: "Wat het ek verkeerd gedoen? Waar het ek oortree dat u my agternagesit het? 37U het my besittings gefynkam. Wat het u gekry wat uit u huis kom? Sit dit hier voor ons familie neer sodat hulle as regters tussen ons twee kan optree.
38"Dis nou twintig jaar dat ek by u was. U skaapooie en u bokooie het gereeld gelam, en ek het nie u skaapramme geslag nie. 39Wat deur wilde diere verskeur is, het ek nie na u toe gebring nie, ek moes dit vervang. Wat oordag of in die nag gesteel is, het u van my geëis. 40Bedags het die hitte my verrinneweer en snags die koue, ek kon nie slaap nie. 41Dis nou twintig jaar dat ek in u huis is: veertien jaar het ek vir u gewerk vir u twee dogters en ses vir kleinvee uit u trop, en u het my betaling kort-kort verander. 42As die God van my voorvaders, die God van Abraham, die Beskermer van Isak, nie by my was nie, sou u my met leë hande weggestuur het. Maar God het gesien hoe swaar ek gekry het en hoe hard ek gewerk het en Hy het verlede nag in my guns uitspraak gelewer."
43Laban het vir Jakob geantwoord: "Dit is my dogters en my kinders en my kleinvee: alles wat jy hier sien, is myne. Waarom sou ek vandag my dogters of die kinders wat deur hulle in die wêreld gebring is, iets aandoen? 44Kom ons maak liewer 'n ooreenkoms. Laat daar 'n getuienis wees om ons daaraan te herinner."
45Toe vat Jakob 'n klip en sit dit regop neer as herinneringsklip. 46Hy het vir die mense by hom gesê: "Maak nog klippe bymekaar." Hulle het dit gedoen en 'n kliphoop gepak. Toe het hulle daar by die kliphoop geëet. 47Laban het die kliphoop genoem: Jegar-Sahaduta#Die naam Galed herinner aan die Hebreeuse woorde vir "kliphoop" en "getuienis". Jegar-Sahaduta is die Aramees daarvoor., en Jakob het dit genoem: Galed#Die naam Galed herinner aan die Hebreeuse woorde vir "kliphoop" en "getuienis". Jegar-Sahaduta is die Aramees daarvoor..
48Laban het toe gesê: "Hierdie kliphoop word vandag vir ons 'n getuienis," en hy het dit Galed genoem. 49Laban het ook nog gesê: "Dit is Mispa#Die naam Mispa herinner aan die Hebreeuse woord vir "'n oog hou oor"., want die Here hou 'n oog oor ons wanneer ons mekaar nie meer kan sien nie. 50Dan sal jy nie my dogters mishandel nie en ook nie vir jou nog vrouens vat nie. Wanneer daar niemand anders by ons is nie, sal God getuie wees in die saak tussen ons."
51Verder het Laban vir Jakob gesê: "Kyk na hierdie kliphoop en kyk na die klippilaar wat ek regop gesit het. Dit staan tussen ons. 52Hierdie kliphoop is 'n teken en die klippilaar is 'n teken: ek sal nie hier verbygaan na jou toe om jou aan te val nie, en jy sal nie hier verbykom om my aan te val nie. 53Die God van Abraham, die God van Nahor, die God van hulle twee se vader sal as regter optree."
Toe het Jakob 'n eed afgelê in die Naam van die Beskermer van Isak. 54Jakob het daar op die berg geoffer en toe het hy die mense by hom genooi om te eet. Nadat hulle klaar geëet het, het hulle daar by die berg oornag. 55Vroeg die volgende môre het Laban sy kleinseuns en sy dogters met seënwense gegroet. Hy het toe vertrek, terug huis toe.